## Pravilnik o načinu utvrđivanja obujma građevine za obračun komunalnog doprinosa

### NN 23/2000 (25.2.2000.), Pravilnik o načinu utvrđivanja obujma građevine za obračun komunalnog doprinosa

# MINISTARSTVO ZA JAVNE RADOVE, OBNOVU I GRADITELJSTVO

**413**

Na temelju članka 23. stavka 7. Zakona o komunalnom gospodarstvu
(»Narodne novine« broj 36/95, 70/97 i 128/99) ministar
za javne radove, obnovu i graditeljstvo donosi

## PRAVILNIK

### O NAČINU UTVRÐIVANJA OBUJMA GRAÐEVINE ZA OBRAČUN KOMUNALNOG DOPRINOSA

Članak 1.

Ovim Pravilnikom određuje se način utvrđivanja
obujma građevine za obračun komunalnog doprinosa koji
prema odredbama Zakona o komunalnom gospodarstvu plaća vlasnik
građevinske čestice na kojoj se gradi građevina,
odnosno investitor.

Članak 2.

Obujam građevine za obračun komunalnog doprinosa utvrđuje
se u m³ (prostornim metrima) kao stvarna zapremina odnosno
zbroj zapremina pojedinih dijelova građevinekoji su zatvoreni
tj. omeđeni s vanjske strane, uvećano za zapreminu dijelova
te građevine koji nisu zatvoreni, ali su natkriveni i omeđeni
prema van, a čija zapremina se izračunava na način
određen ovim Pravilnikom.

Obujam građevine iz stavka 1. ovog članka izračunava
se prema podacima (kotama) iz projektne dokumentacije na osnovi
koje se donosi akt temeljem kojeg se može graditi određena
građevina.

Članak 3.

Kod utvrđivanja obujma građevine za obračun komunalnog
doprinosa, pri određivanju visine za izračun zapremine
zatvorenih dijelova neke građevine uzimaju se sljedeće
kote:

- za početnu, donju kotu visine građevine ili dijelova
neke građevine uzima se gornja kota površine poda prema
tlu, odnosno kota završne obloge poda visinski najniže
razine zatvorenog dijela građevine (podruma, suterena, prizemlja
ili kata iznad otvorenih prolaza),

- za završnu, gornju kotu visine građevine ili dijelova
neke građevine uzima se gornja kota krova tj. vanjske površine
kosog ili ravnog krova, odnosno terase.

Članak 4.

Kod utvrđivanja obujma građevine za obračun komunalnog
doprinosa, uz zapreminu zatvorenog dijela neke građevine uračunavaju
se i loggie, natkrivene terase, odnosno natkriveni dijelovi terasa,
trijemovi, natkriveni prolazi i drugi dijelovi te građevine
koji nisu zatvoreni, ali su natkriveni i omeđeni prema van.

Zapremina otvorenih dijelova građevine iz stavka 1. ovoga
članka utvrđuje se u m³ kao stvarna zapremina
tih prostora do visine jedan metar od gornje kote površine
njihovog poda, te odgovara stvarnoj tlocrtnoj površini u
m² poda tih prostora ili dijelova prostora koji su natkriveni.

Članak 5.

U obujam građevine ne uračunavaju se:

- žbuka na vanjskim zidovima, odnosno vanjskim površinama
građevine,

- balkoni i nenatkrivene terase,

- strehe, vijenci i drugi krovni istaci,

- otvorena vanjska stubišta i vanjske rampe,

- nadstrešnice ispred ulaza do 6 m² površine poda
natkrivenog prostora (u slučaju veće natkrivene površine
računa se samo razlika u površini)

- konstrukcija građevine ispod gornje kote površine poda
prema tlu, odnosno ispod završne obloge poda visinski najniže
razine zatvorenog dijela građevine,

- dijelovi vanjskih zidova i stropova građevine koji se nalaze
ispod površine zemlje od vertikalne ili horizontalne hidroizolacije
prema van (uključivo hidroizolacija),

- temelji, odnosno temeljna konstrukcija,

- dimnjaci i ventilacije na krovu,

- konstruktivne i oblikovne istake ili udubine na vanjskim površinama,

- istaknute konstrukcije za zaštitu od sunca na vanjskim
površinama,

- rasvjetne, dimne i ventilacione kupole,

- podrumska i druga okna.

Članak 6.

Ovaj Pravilnik stupa na snagu danom objave u »Narodnim novinama«.

Klasa: 363-01/00-01/04
Urbroj: 516-01-00-1
Zagreb, 23. veljače 2000.

Ministar
**Radimir Čačić,** v. r.

Pravilnik, NN 23/2000-413